Henri se weergawe en bloedspatsels strook nie | Maroela Media
Die Wes-Kaapse hooggeregshof het Dinsdag gehoor die bloedspatsels in die Van Breda-moordhuis staaf nie Henri van Breda se polisieverklaring oor die gebeure nie.
Kapt. Marius Joubert, 'n bloedspatselkenner by die polisie se forensiesewetenskap-laboratorium, het Dinsdag aan die hof gesê Van Breda se weergawe van die gebeure strook nie met die bloedspatsels wat in die huis op die De Zalze-landgoed in Stellenbosch aangetref is nie.
Joubert het verder getuig hy het bewyse gekry wat daarop dui dat die toneel opgestel is ná die moorde.
Van Breda het skuld ontken op drie aanklagte van moord, een van poging tot moord en een van dwarsboming van die gereg. In sy pleitverduideliking het hy gesê 'n man met 'n klapmus, handskoene en donker klere aan het in hul huis ingebreek en gelag toe hy die gesin met 'n byl aangeval het. Hy het aangevoer die aanvaller het ook 'n mes gehad.
Van Breda se ouers, Martin en Teresa, en broer Rudi is dood in die aanval. Sy suster Marli het 'n ernstige breinbesering opgedoen. Sy ly aan geheueverlies en kan niks onthou wat die aand gebeur het nie. Sy sal nie in die hofsaak getuig nie.
Van Breda voer aan hy het 'n geluid wat uit die kamer wat hy met Rudi gedeel het gehoor toe hy in die badkamer was. Hy het gesê hy het die deur op 'n skrefie oopgemaak en gesien hoe iemand Rudi aanval. Hy voer verder aan sy pa het in die kamer ingehardloop, die ligte aangeskakel en op Rudi se aanvaller gespring.
Volgens Joubert strook Van Breda se posisie nie met die bloedspatsels wat op sy grys kortbroek en kouse aangetref is nie. Dié dui glo aan dat hy naby die bron van die bloed was toe die wonde toegedien is.
Joubert het ook gesê Van Breda het nie verduidelik hoe Rudi se liggaam naby die ingang van die badkamerdeur beland het nie. Volgens hom is die liggaam van die bed af geskuif wat bloedsmeerpartone op die vloer agtergelaat het.
Joubert het gesê Martin het geen verdedigingswonde aan hom gehad nie. Dit stel voor sy aanvaller het hom verras.
Van Breda het ook in sy verklaring aangevoer die aanvaller het sy ma in die gang net buite die slaapkamer aangerand. Met dié bewering het Joubert saamgestem. Joubert het egter nie saamgestem met Van Breda se bewering dat hy nie dié aanval gesien het nie.
Volgens Joubert het 'n voorwerp of voorwerpe bloedspatsels op die badkamervloer agtergelaat. Volgens Van Breda se verklaring het hy nie na die badkamer teruggekeer nie. Joubert het ook gesê hy glo die voorwerpe is gewas omdat DNS van Rudi, Martin en Teresa in die stort gekry is.
Van Breda het gesê hy het agter die aanvaller aangehardloop en 'n byl na hom gegooi, maar Joubert het gesê die bloedspatsels op die muur staaf nie sy getuienis dat dit 'n onbeheerde aksie was nie.
Joubert het gesê Van Breda was naby die slagoffers tydens die aanval omdat bloedspatsels op sy broek en kouse daarop dui. Volgens Joubert het Van Breda ook nie verduidelik waarom die duvet van sy bed geskuif is nie.
So skuldig soos môre heeldag.
Hy maak my bang….. die kyk in sy oë, is nie sag nie…
Hou dop. As alles verby is. Dan is die mannetjie uit die bloute uit ontoerekening vatbaar. Jammer hy kan nie tronk toe.